钦定古今图书集成/明伦汇编/官常典/第361卷 > 《京畿道题名记》徐阶
## 钦定古今图书集成/明伦汇编/官常典/第361卷 > 《京畿道题名记》徐阶

御史，以监察为职，出入中外，激扬刺举，无避大吏。京
畿道又在十三道之右，为特置焉。说者谓始以佥都
御史领之，后乃易以御史之久次者。然其沿革不见
于《会典》。而今两京畿道印，其一有文曰“洪熙元年造”，
则其领以御史也久矣。岂佥都御史之设，乃洪武、永
乐间事，而御史其定制欤？嘉靖丙午，今中丞王君某
以御史视道事，值署舍为雨所圯，修复之。既而稽前
之莅兹道者，其姓名往往不存，喟然慨文献之湮没
也。于是即所闻见，扁之署中，而请予记。其后御史党
君某、今廷尉魏君某、张君某、太仆鄢君某、御史邢君
某继至，遂相与勒石题名，以申前请。予惟国朝建立
诸司，条理品式，灿然备具。而又于文案严“照刷”之条，
重埋没违枉、规避之罚，期以杜吏欺、饬法守，故每省
必命御史董之。而是道之设，则又居京师重地，凡六
曹、五府、百司庶正，文案之照刷咸属焉。故其文移之
体，视诸道有加，盖重其任，俾得行其法也。及久，吏既
视以为常，而御史间亦习于姑息，送刷者举其一，或
遗其二，照刷者详于细或略于大，而当时建署设官
之良法美意，且将为虚文故事，日以坠失，则前此姓
名之不存，复何怪哉？今诸君精明刚毅，咸克举其职
而肆其馀力，搜罗前人，列之贞石，将俾来者指其名，
第其政，于以审淑慝之辨，其虑远矣。然予又闻今世
文人学士往往重史籍，而于文卷则诋为鄙俗，至却
去不欲观夫文卷。视史籍虽其文不同，然而国之故
实，与夫贤人君子经世佐时之具，民生政治休戚兴
替之由举于是。在其有资于见闻政理，宜无不同，而
轻重之若是其异，是大惑也。呜呼！士诚知文卷之不
可鄙，则其从事于照刷，有不思尽其心以举其职者
乎